लास्ट मोमेंट पर घबराकर सेट से भाग जाता था, शाहरुख ने मुझसे पूछा- ड्रग्स लेता है क्या?
Comedian And Bollywood Actor Kapil Sharma Shares His Old Memory With Shah Rukh Khan. कॉमेडियन और एक्टर कपिल शर्मा इन दिनों अपनी अपकमिंग फिल्म ज्विगाटो को लेकर बेहद सुर्खियों में है। हाल ही में मीडिया को दिए इंटरव्यू में कपिल ने बताया कि अपने करियर के बुरे फेज में डिप्रेशन में आ गए थे
कॉमेडियन और एक्टर कपिल शर्मा इन दिनों अपनी अपकमिंग फिल्म ज्विगाटो को लेकर बेहद सुर्खियों में है। हाल ही में मीडिया को दिए इंटरव्यू में कपिल ने बताया कि अपने करियर के बुरे फेज में डिप्रेशन में आ गए थे। इतना ही उन्होंने माना कि वो शूटिंग शुरू होने से पहले ही सेट छोड़कर भाग जाते थे और इस दौरान उन्हें शराब की लत भी लग गई थी इस दौरान वो अपना घर छोड़कर काम पर नहीं जाना चाहते थे। कपिल ने बताया कि उस वक्त शाहरुख ने उनका साथ दिया।
आजतक को दिए इंटरव्यू में कपिल से जब सवाल किया गया कि क्या उन्होंने शो में बतौर गेस्ट पहुंचे फिल्मी सितारों में से किसी का शो कैंसिल किया है या शो में डिले होने पर उन पर गुस्सा निकाला है। इस पर कपिल ने माना कि मेंटल हेल्थ खराब होने के कारण उनके काम में रुकावट आई, लेकिन किसी ने भी इस बात का बुरा नहीं माना। इस दौरान कपिल ने बताया कि उन्होंने लास्ट मोमेंट पर शाहरुख का शो कैंसिल कर दिया था।
लास्ट मोमेंट पर रद्द कर देता था शो
बातचीत के दौरान कपिल ने कहा- जब आप नशे में होते हैं, तो आप कॉन्फिडेंट होते हैं। लेकिन जब नशा उतरता है और आप शांत होते हैं तो आपको रियलिटी का अहसास होता है। मेरी गलती यह है कि मैं खुद को बेहतर महसूस कराने के लिए शराब पीता था। कपिल ने बताया कि एक बार उन्होंने एक इवेंट रद्द कर दिया था, जिसके लिए उन्होंने लाखों रुपये लिए थे। कपिल मानते हैं कि ऐसा इसलिए हुआ क्योंकि उनकी सेहत बेहद खराब थी।
मैं घबराकर सेट से भाग जाता था
कपिल ने आगे कहा- उस वक्त किसी को भी गुस्सा नहीं आया। मेरे शो का फॉर्मेट ऐसा है कि मैं कोशिश करने पर भी देर नहीं कर सकता। हमे पूरे दिन में कई हिस्सों की शूटिंग करनी होती है। हालांकि कई बार ऐसा होता ता, जब मैं आखिरी वक्त पर पीछे हट जाता था। मुझे ऐसा लगता था कि मैं ये नहीं कर पाऊंगा।
शाहरुख खान के साथ कैंसिल हुई थी शूटिंग
कपिल ने बताया कि एक बार मैंने आखिरी मौके पर शाहरुख खान के साथ शूटिंग रद्द कर दी थी। तो उन्होंने मुझसे तीन- चार दिन बाद मुलाकात की। वो उस स्टूडियो में आए थे, जहां मैं भी मौजूद था। हो सकता है कि वो मुझे बतौर कलाकार समझ गए हों कि मेरी लाइफ में क्या चल रहा है। वो भले ही एक सूपरस्टार हों, लेकिन उन्होंने इस इंडस्ट्री में सब कुछ देखा है।
शाहरुख ने पूछा- ड्रग्स लेता है? 
शाहरुख ने मुझे अपनी कार में बुलाया, हम एक घंटे तक बैठे रहे और बात की। उन्होंने मुझसे पूछा- ड्रग्स लेता है? मैंने बोला नहीं मैं कभी भी ड्रग्स नहीं लिए, लेकिन अब मेरा काम करने का मन नहीं करता। ये सुनकर उन्होंने मुझे कुछ बहुत अच्छी बातें बताईं। उन्होंने मुझे सलाह दी। लेकिन यह उन स्थितियों में से एक होती है, जिसे आप तब तक नहीं सुधार सकते जब तक कि आप खुद नहीं चाहते।
डिप्रेशन से निकलने में लगे 2 साल 
कपिल बोले- मैं करीब दो साल बाद डिप्रेशन से बाहर आया। जब मेरी पत्नी ने मुझे अपने साथ यूरोप जाने के लिए मजबूर किया, जहां मुझे याद कि मैं भी एक नॉर्मल इंसान की तरह रहना कैसा होता है। बता दें कि 17 मार्च को कपिल की फिल्म ज्विगाटो बॉक्स ऑफिस पर रिलीज होगी।